b"\n_START_ARTICLE_\nBatalla de Tarentum (212 aC)\n_START_SECTION_\nPreludi\n_START_PARAGRAPH_\nDespr\xc3\xa9s de la derrota que els romans sofriren en mans d'Ann\xc3\xadbal a Cannae, l'any 216 aC, no foren poques les ciutats it\xc3\xa0liques que aprofitaren el moment per rebel\xc2\xb7lar-se contra el domini de Roma i canviar-se de b\xc3\xa0ndol. Els romans doncs, no sols havien de lluitar contra l'ex\xc3\xa8rcit cartagin\xc3\xa8s que havia enva\xc3\xaft It\xc3\xa0lia, sin\xc3\xb3 que a m\xc3\xa9s havien de recuperar i mantenir el control de les ciutats llatines per evitar que aquestes subministressin i ajudessin a l'enemic. L'any 212 aC, Ann\xc3\xadbal, que havia establert el seu campament d'hivern a C\xc3\xa0pua, una de les ciutats rebels de la Camp\xc3\xa0nia, decid\xc3\xad abandonar la ciutat i marxar m\xc3\xa9s al Sud, cap a Tarentum (actualment T\xc3\xa0rent), la ciutat m\xc3\xa9s rica del sud d'It\xc3\xa0lia, amb l'objectiu de conquerir-la.\n_START_SECTION_\nDescontent de Tarentum amb Roma\n_START_PARAGRAPH_\nAnn\xc3\xadbal havia establert negociacions amb una part de ciutadans de Tarentum que estaven for\xc3\xa7a descontents amb la dominaci\xc3\xb3 romana. De fet, els tarentins ja s'havien al\xc3\xa7at abans contra els romans per\xc3\xb2 els seus intents es veieren frustrats quan els romans, per precauci\xc3\xb3, enviaren alguns d'aquests ciutadans descontents a Roma com a ostatges. _NEWLINE_Quan posteriorment aquests ostatges intentaren escapar, foren capturats i despr\xc3\xa9s d'assotar-los els condemnaren a morir a la roca Tarpeia. Aquest acte va enfurismar la poblaci\xc3\xb3 de Tarentum, que va renovar els contactes amb Ann\xc3\xadbal per lliurar-se dels romans.\n_START_SECTION_\nAssalt d'Ann\xc3\xadbal\n_START_PARAGRAPH_\nL'assalt dels cartaginesos sorprengu\xc3\xa9 els romans sense estar preparats. El governador rom\xc3\xa0 Marc Livi Macat fou despertat enmig de la nit pels crits d'alarma, quan ja 10.000 cartaginesos corrien per Tarentum acabant amb els legionaris que trobaven adormits o beguts. Ann\xc3\xadbal va prohibir el saqueig de la ciutat i per respectar el seu pacte amb els tarentins, va demanar a aquests que marquessin les cases on vivien i d'aquesta manera nom\xc3\xa9s les cases dels romans foren saquejades pels cartaginesos. Marc Livi va aconseguir reunir part de les seves tropes i es va refugiar amb elles a la ciutadella, des d'on va resistir l'assalt d'Ann\xc3\xadbal. La resta de la ciutat es va perdre.\n_START_SECTION_\nImport\xc3\xa0ncia i conseq\xc3\xbc\xc3\xa8ncies\n_START_PARAGRAPH_\nTotes les ciutats del sud d'It\xc3\xa0lia, excepte Rhegium, estaven ara sota el control d'Ann\xc3\xadbal. Malgrat tot, al con\xc3\xa8ixer que els romans havien aprofitat el moment per posar setge a C\xc3\xa0pua, va mobilitzar les seves forces i tornava sobre les seves passes nom\xc3\xa9s tres dies despr\xc3\xa9s de prendre Tarentum. En aquest moment de la hist\xc3\xb2ria, Ann\xc3\xadbal semblava invencible, amb aliats al sud de la G\xc3\xa0l\xc2\xb7lia, amb el control del sud d'It\xc3\xa0lia i el sud de la pen\xc3\xadnsula Ib\xc3\xa8rica. Malgrat tot, els romans aviat recuperaren C\xc3\xa0pua despr\xc3\xa9s de la Segona Batalla de C\xc3\xa0pua i l'any seg\xc3\xbcent, el 209 aC, Quint Fabi M\xc3\xa0xim Berrug\xc3\xb3s va capturar de nou Tarentum gr\xc3\xa0cies a una tra\xc3\xafci\xc3\xb3."